|  |  |
| --- | --- |
| SU-møde afholdt via Zoom torsdag d. 10. september 2020 kl. 10-12 |  |
| Mødereferat | 11. september 2020 |
| Forum | Samarbejdsudvalgsmøde, Sociologisk Institut |  |
| Møde afholdt | 10. september 2020 |  |
| Sted | Zoom-møde |  |
| Referent | Jan Andersen |  |

Til stede

Benedikte Brinker – Institutleder (BB)

Christina Holbøll – Institutadministrator (CH)

Charlotte Baarts – Studieleder (CB)

Hilda Rømer Christensen – Rep. for VIP (HC)

Morten Wendler Jørgensen – Rep. for Ph.D. (MJ)

Lene Lisbet El Mongy – Rep. for TAP (LM)

Poul Poder – Arbejdsmiljørepræsentant (PP)

Dagsorden

1. Godkendelse af dagsorden
2. Godkendelse af referat
3. Budget 2021-2024 (Godkendt)(Se bilag)
4. KU Sprogpolitik (Se bilag)
5. Erfaringer fra Blended learning
6. Evt. (Lokaleallokering og Lønforhandling samt Bæredygtighedsudvalg ved PP)

Ad 1 Dagsorden godkendt, med tilføjelse af 3 punkter til Evt.

Ad 2 Godkendt, dog skal der rettes til under punktet ”Promotion” samt ”Undervisning kontra streaming”. CH og JA tilretter.

Ad 3 Ændringer fra foregående år: Der er en formue i budgettet, men der vil kalkuleres med et underskud, så at man med udgangen af 2024 går i nul over årene.

 Der forventes øget omsætning på eksternt finansieret forskning.

 Lille fald på lønningerne til VIP, men forventes mere stabilt over de kommende år frem til 2024.

 Driftsudgifter nedskrevet i 2020 (Coronabesparelser), især på rejser.

 De forskellige rekrutteringsordninger blev diskuteret.

Ad 4 KU har igennem de seneste år arbejdet med en intensiv internationalisering, som har skabt begrebet ”Parallelsproglighed”, som betyder, at man modsat tidligere nu arbejder parallelt på dansk og engelsk. Mht. udenlandske nye ansatte vil det blive et krav, at der skal undervises på dansk efter nogle års ansættelse. På Sociologisk Institut er det blevet kutyme, at man både udsender materiale på dansk og engelsk, evt. kun på engelsk således at alle kan blive informeret. PP synes at det er en fornuftig politik.

 CB påpegede at internationale underviserer foretrækker at undervise på engelsk.

 HC efterlyste mere fleksibilitet og proaktivitet således at det i højere grad bliver muligt at tale dansk, også til møder der afholdes på engelsk eller i frokostpausen.

Ad 5 CB indledte med at fortælle om de oplevelser, hun har fået tilbagemeldinger om fra de studerende. Generelt er det gået godt med den tekniske del, men der er fortsat lidt børnesygdomme, som der vil blive fulgt op på. Der har været lidt udfordringer med de moderatorer (unge studerende) som skulle være tilstede for at afhjælpe problemer. Samtidig kan det til tider være vanskeligt at undervise og samtidig styre chatten. HC efterlyste bedre teknisk assistance, hvortil CB svarede, at nogle lokaler er studenterbemandet, men at det til tider kan være svært at finde en ude på gangene. CB tilføjede, at man godt er klar over det på fakultetsniveau og vil tage det op. MJ tilføjede, at han ikke har modtaget nogen henvendelser/kommentarer fra de ph-d studerende.

Ad 6 a) Lønforhandling: BB forklarede, at lønforhandlingen er skubbet til efteråret 2020 på grund af hjemsendelsen i foråret. Det betyder, at engangsvederlag kan søges for perioden april 2019 til april 2020, og til næste år kan der søges for perioden april 2020 til april 2021. HC tilføjede, at mange vil blive utilfredse med, at der ikke kan søges for den del af 2020, som allerede er gået.

b) Allokering af lokaler: HC pointerede, at hun har fået indtryk af, at mange forskere er blevet klemt sammen på alt for små kontorer, bl.a. PostDoc. CH svarede, at der i bygning 16 er blevet frigjort 5 arbejdspladser, da studieadministrationen er blevet flyttet, samtidig med at Instituttet har afgivet 21 arbejdspladser i bygning 18, stuen. Instituttet har således fået mindre plads. Der er lagt en langtidsplan, der tager højde for de allerede kendte rekrutteringer i 2020 og begyndelsen af 2021. HC vil gerne at det meldes ud fra ledelsen, at VIP gerne må meddele i god tid, hvis de ved at de ikke kommer til at benytte deres kontorer i længere tid, således at andre vil kunne gøre brug af dem i mellemtiden. Men, at det nok kommer til at kræve en kulturændring. PP har ikke modtaget nogen henvendelser angående dette. MJ har fået enkelte tilbagemeldinger fra ph.d.-studerende, at de var blevet positivt overraskede over at det fungerer fint at sidde 3 på et kontor.

c) Bæredygtighed: PP nævnte transport og HC supplerede med at der forefindes mange biler der fylder op på KU’s områder som ikke har noget at gøre på KU. Mht. udsigterne til længerevarende hjemsendelse igen, spurgte HC om hvem der dækker udgifterne til bl.a. private internetforbindelser. CH svarede, at da dette er en undtagelsessituation, så er det ikke noget instituttet betaler, dog er der mulighed for at bringe IT-udstyr fra sit kontor med hjem, hvor transportudgifterne vil blive betalt af instituttet.